**Družinsko bogoslužje 3. postne nedelje**

Današnji evangelij nam govori, kako se je Jezus zavzel za tempelj in ga očistil vseh prodajalcev in menjalcev. Tudi mi smo po krstu postali svetišče Svetega Duha. To pomeni, da nosimo Boga v svojem srcu, v sebi in njegovo ljubezen prinašamo drug drugemu. Deset zapovedi nam pomaga pri uresničitvi te naloge.

Za bogoslužje pripravimo metlo, ki je naslonjena na mizo, kjer je križ in sveča.

*Primerno je, da začnemo s pesmijo : Živo verjem Jezus v te… ( zlasti odpev, srce moje naj bo tvoje; lahko pa zapojete tudi kakšno drugo primerno pesem)*

***Voditelj:*** V imenu Očeta in Sina in Svetega Duha. **Vsi:** Amen.

**Voditelj:** Dnevno za čiščenje največkrat uporabljamo metlo. Kakšen simbol je zame metla? Obstajajo pregovori o metli: Nova metla dobro pometa…Pometati pred svojim pragom…. Kako dobro dé, če je soba sveže očiščena…Katere kotičke v moji „hiši življenja“ bi moral/a temeljito očistiti? Kaj želim v tem postnem času v mojem življenju na novo urediti?

Deset zapovedi so nam v pomoč za vsakdanje življenje: v šoli, doma,…., kjerkoli smo. Premislimo ali smo jih izpolnjevali. Položimo pred Jezusa vsa naša dobra dela, pa tudi naše napake in pomanjkljivosti. Pogovorimo se katero zapoved smo v tem tednu največkrat prelomili? (Voditelj spodbudi k razgovoru in našteje nekaj zapovedi. )

*Po pogovoru in kratkem molku vsi skupaj izpovedo kesanje.*

Voditelj: Jezus, potrebujemo te, ker smo slabotni, radi bi delali dobro, pa se naša dejanja vse prevečkrat sprevržejo v slaba. Gospod, usmili se. Vsi: Gospod, usmili se.

Voditelj: Jezus, potrebujemo te, ker smo žalostni in potrti, kadar ne gre vse po naših načrtih. Kristus, usmili se. Vsi: Kristus, usmili se.

Voditelj: Jezus, potrebujemo te, ker bližnje premalo spoštujemo in se ne trudimo dovolj, da bi jih razumeli. Vsi: Gospod, usmili se.

*Voditelj:* Usmili se nas, Gospod, odpusti nam naše grehe in slabosti, da bomo s čistim srcem obhajali to bogoslužje. Vsi: Amen.

*Voditelj:* Molimo. O Bog, vir usmiljenja in vsega dobrega, poučil si nas, da se s postom, molitvijo in dobrimi deli očiščujemo grehov. Ko priznavamo svoje slabosti, in vemo, da smo krivi, te prosimo: nenehno nas dvigaj, saj si usmiljen. Po našem Gospodu Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj. Vsi: Amen.

**Voditelj:** Poslušajmo odlomek iz svetega evangelija po Janezu (2,13-25)

*Nekdo od prisotnih, ali voditelj sam, prebere odlomek.*

Podrite ta tempelj in v treh dneh ga bom postavil

Bližala se je judovska velika noč in Jezus je šel v Jeruzalem. V templju je našel prodajalce volov, ovc in golobov ter menjalce denarja, ki so sedeli tam. In iz vrvi je spletel bič ter vse izgnal iz templja z ovcami in voli vred. Menjalcem je raztresel denar in prevrnil mize, prodajalcem golobov pa rekel: »Spravite proč vse to in iz hiše mojega Očeta ne delajte tržnice!« Njegovi učenci so se spomnili, da je pisano: ›Gorečnost za tvojo hišo me použiva.‹ Judje so mu rekli: »Kakšno znamenje nam pokažeš, da smeš takó delati?« Jezus jim je odgovóril in rekel: »Podrite ta tempelj in v treh dneh ga bom postavil.« Judje so tedaj rekli: »Šestinštirideset let so zidali ta tempelj, ti pa ga boš postavil v treh dneh?« On pa je govóril o templju svojega telesa.

Ko je vstal od mrtvih, so se njegovi učenci spomnili, da je govóril o tem, in verovali so Pismu in besedi, ki jo je rekel Jezus. Ko je bil med praznikom pashe v Jeruzalemu, so mnogi začeli verovati v njegovo ime, ker so videli znamenja, ki jih je delal. Jezus pa se jim ni zaupal, ker je vse poznal in ker ni bilo treba, da bi mu kdo pričeval o človeku; sam je namreč vedel, kaj je v človeku.

*Sedaj lahko vsak pove svojo misel, svoje mnenje, svoja vprašanja...*

*Sledijo prošnje*

*Prošnje*

**Voditelj:** Nebeški Oče nam je v svojem Sinu Jezusu Kristusu postavil novo svetišče, v katerem se srečujemo z njim. Prosímo ga:

1. Gospod, naj Cerkev vedno širi in oznanja tvojo ljubezen..
2. Gospod, pomagaj bolnim in trpečim.
3. Gospod, dal si nam zapovedi. Pomagaj nam, da jih bomo izpolnjevali.
4. Gospod, naj bomo vedno tvoje priče, da bomo tako drugim kazali pot do tebe.
5. Gospod, naše pokojne sorodnike, prijatelje in znance sprejmi k sebi v nebo.
6. Gospod Jezus Kristus, usmili se vseh obolelih s koronavirusom in drugih bolnikov v naši domovini in njihovih svojcev.
7. Gospod Jezus Kristus, podpiraj vse zdravstvene delavce, da bodo skrbeli za bolnike in jim pomagali.
8. Gospod Jezus Kristus, prosimo te za državne voditelje in njihove sodelavce, da bodo v teh težkih časih modro in odgovorno vodili svoje ljudstvo.

*Lahko doda še vsak svoje prošnje....*

**Voditelj:** Gospod, naš Bog! Bodi naša moč in modrost, da se bodo iz naših src dvigale k tebi pristne prošnje in zahvale. Po Kristusu, našem Gospodu. **Vsi:** Amen.

**Voditelj:** Bog nam daje tisto, kar resnično potrebujemo, naša naloga pa je, da to z veseljem sprejmemo. S hvaležnim srcem mu kličimo:

**Vsi:** Oče naš……

Voditelj moli molitev v času bolezni:

Usmiljeni Oče,

tvoj Sin se je rodil, da bi nas odrešil.

Prosimo te, podeli vsem, ki trpijo zaradi epidemije,

zdravje, potrpežljivost in moč.

V svoji dobroti tolaži bolnike in njihove svojce,

nam pa odpri oči za vsako stisko in daj,

da bomo trpečim pomagali z dejanji.

Naj tudi v bolezni, trpljenju in preizkušnjah doživljamo tvojo bližino.

Podpiraj zdravstvene delavce in vse, ki skrbijo za bolnike.

Prosimo te, naj bodo cepiva in zdravila dostopna vsem, ki jih potrebujejo.

Rajnim bratom in sestram, ki so izgubili boj z boleznijo,

nakloni večno veselje, njihovim svojcem pa tolažbo vere in pogum.

Prosimo te, naj epidemija preneha,

da bomo mogli živeti v miru in blaginji.

Po Kristusu, našem Gospodu. Amen.

**Sv. Marija, zdravje bolnikov** – prosi za nas.

**Sv. Rok, zavetnik zoper kužne bolezni** – prosi za nas.

**Vsi Božji svetniki in svetnice** – prosite za nas.

**Voditelj:** Molimo. Usmiljeni Oče, ti nam odpuščaš naše grehe. Pomagaj nam, da bomo znali tudi mi odpuščati svojim bratom in sestram. Po Kristusu, našem Gospodu.**Vsi:** Amen.

*Vsi se pokrižajo in* **voditelj** *izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: Oljsko goro tiha noč pokriva….(ali kakšno drugo primerno pesem)

V tem tednu pokažimo gorečnost za Božjo hišo tako, da kot družina obiščemo cerkev in skupaj zmolimo morda križev pot, ali vsaj kakšno postajo križevega pota ali pa na kakšen drug način pokažemo, da imamo Jezusa, ki biva v cerkvi radi.